Der lerer sant Augustinus
hat auch gar schon und fein
von der geburt altissimus
geschriben klar lauter und rein
und hat beweget manig frag;
da er gieng bei dem mere breit,
Do horet er ein stimme süß
von einem kindelein:
»als wenig ich des wassers flüß
mag schepfen in das grübel klein,
also wenig durchgründen mag
dein herz das wesen der gotheit!«
Augustinus must laßen ab
und ander lerer mer
zu gründen nach der hohen trinitat so her;
ir weisen merket das!
die ding in dem gelauben sten,
keiner sol gründen fürebas;
welicher weiter gründen welt,
wan der gelaub berirt;
der wür verirt, wan es keinem nit zugebirt.
manig doctor zu ketzer wirt,
der gründen wil nach der geburt got vaters, der ewig regirt,
der helf uns hie aus aller klag
in freut ewiger selikeit.